R E L A C I O N

PËR

PROJEKTLIGJIN “PËR RATIFIKIMIN E MARRËVESHJES,  NDËRMJET REPUBLIKËS SË SHQIPËRISË DHE MBRETËRISË
SË BELGJIKËS, PËR MBROJTJEN SHOQËRORE”
Marrëveshja, ndërmjet Republikës së Shqipërisë dhe Mbretërisë së Belgjikës, për mbrojtjen shoqërore, është miratuar, në parim, me vendimin nr.330,                    datë 18.4.2013, të Këshillit të Ministrave, dhe është nënshkruar më 9.12.2013.

Kjo marrëveshje është në përputhje me eksperiencën ndërkombëtare në fushën e mbrojtjes shoqërore, ku mbrojtja e emigrantëve rregullohet nëpërmjet aderimit në instrumentet ligjore ndërkombëtare në fushën e mbrojtjes shoqërore, nënshkrimit të marrëveshjeve dypalëshe ndërmjet vendeve përkatëse, si dhe nga legjislacioni kombëtar.

Në kuadër të lëvizjes së lirë të personave, ekzistojnë rregullat për bashkërendimin e punës për sistemet kombëtare të mbrojtjes shoqërore, të cilat kontribuojnë në drejtim të përmirësimit të standardit të jetesës dhe kushteve të punësimit për këta persona. Në rregulloren e Këshillit nr.1408/71 dhe rregulloren nr.883/2004 të Parlamentit Evropian dhe Këshillit “Për koordinimin e skemave të mbrojtjes shoqërore”, përcaktohen rregullat për aplikimin e skemave të mbrojtjes shoqërore për personat e punësuar, personat e vetëpunësuar dhe për anëtarët e familjeve të tyre, të cilët lëvizin brenda komunitetit. 

Kjo marrëveshje konsiston në ofrimin e mbrojtjes në aspektin e sigurimeve shoqërore e të kujdesit shëndetësor dhe bazohet në parimin e trajtimit të barabartë të punëtorëve në punësim, trajtimin me përfitime dhe të ardhura. Gjithashtu, rregullat koordinuese duhet të garantojnë që personat që lëvizin nga një vend në tjetrin dhe personat në varësi të tyre e të mbijetuarit të ruajnë të drejtat dhe përparësitë e fituara apo që janë duke i fituar. Bashkimi i periudhave të siguruara sipas legjislacioneve kombëtare të ndryshme të merren në konsideratë për të siguruar të drejtën e përfitimeve dhe llogaritjen e tyre. 

Kjo projektmarrëveshje zbatohet për skemën e sigurimeve shoqërore dhe konkretisht për përfitime në të holla për: 

· sëmundje, për personat e punësuar; 

· barrëlindje, për personat e punësuar dhe të vetëpunësuar, si dhe për punëdhënësit; 

· aksidente në punë dhe sëmundjet profesionale për personat e punësuar;

· pensione të pleqërisë, të invaliditetit dhe familjare për personat e punësuar, të vetëpunësuar, si dhe për punëdhënësit.
Gjithashtu, marrëveshja zbatohet edhe për përfitime nga skema e detyrueshme e sigurimeve shëndetësore, për kategoritë e mëposhtme;

· personat e punësuar;

· individët e vetëpunësuar;

· punonjësit e papaguar të familjes;

· personat e tjerë ekonomikisht aktivë;

· personat, që marrin përfitime nga Instituti i Sigurimeve Shoqërore;

· personat, që marrin ndihmë sociale apo pagesë paaftësie, në përputhje me legjislacionin përkatës;

· personat e regjistruar si punëkërkues të papunë në Shërbimin Kombëtar të Punësimit;

· azilkërkuesit e huaj në Republikën e Shqipërisë;

· fëmijët nën moshën 18 vjeç;

· nxënësit dhe studentët nën moshën 25 vjeç, me kusht që të mos kenë të ardhura nga aktivitetet ekonomike;

· kategoritë e individëve të përcaktuara me ligje të veçanta;
· personat që janë siguruar vullnetarisht.

Kjo marrëveshje, në kuadrin e skemës së sigurimit të detyrueshëm të kujdesit shëndetësor, përkthehet në përfitime në natyrë për subjektet përfituese të siguruara.

Çdo person  i siguruar  në bazë të legjislacionit të një prej shteteve kontraktuese, gëzon të drejtën për përfitime në natyrë gjatë  qëndrimit në territorin e shtetit tjetër kontraktues dhe përfitimet në natyrë jepen në emër të agjencisë kompetente nga agjencia e vendit të qëndrimit, në përputhje me dispozitat që ajo zbaton.

Në pjesën e parë përcaktohen dispozitat e përgjithshme, me përkufizimet, objektin ligjor, parimin e trajtimit të barabartë e të transferimit të përfitimeve etj.

Në pjesën e dytë përcaktohen dispozita të përgjithshme për legjislacionin e zbatueshëm të të dyja vendeve dhe dispozita të veçanta për trajtimin e nëpunësve civilë dhe anëtarëve të misioneve diplomatike.

Pjesa e tretë ka të bëjë me dispozita të veçanta për bashkimin e periudhave të sigurimit, përfitimet në natyrë, përfitimet në të holla në rast sëmundjeje dhe barrëlindjeje, aksidentesh në punë e sëmundjesh profesionale, për pensionet e pleqërisë, familjare dhe të invaliditetit, për llogaritjet e pensioneve e trajtimin në rastet e periudhave të sigurimit nën një vit.

Në pjesën e katërt përfshihen dispozita të ndryshme për përgjegjësitë e autoriteteve kompetente, ankimet, mënyrën e pagesës së përfitimeve, zgjidhjen e mosmarrëveshjeve ndërmjet palëve etj.

Pjesa e pestë dhe e fundit ka të bëjë me dispozitat kalimtare për kohëzgjatjen e marrëveshjes, garantimin e të drejtave të fituara, rishikimin e përfitimeve etj. 

Në zbatim të marrëveshjes për mbrojtjen shoqërore është nënshkruar edhe  marrëveshja administrative, e cila përcakton rregullat dhe veprimet analitike të institucioneve kompetente zbatuese, si Institutit të Sigurimeve Shoqërore dhe Institutit të Sigurimeve të Kujdesit Shëndetësor për vënien në jetë të marrëveshjes për mbrojtjen shoqërore.

Nënshkrimi dhe ratifikimi i projektmarrëveshjes për mbrojtjen shoqërore, ndërmjet Republikës të Shqipërisë dhe Mbretërisë të Belgjikës nuk do të ketë efekt financiar të drejtpërdrejtë.

Sipas informacioneve nga pala belge, numri i qytetarëve shqiptarë në Belgjikë është rreth 35 mijë,  të cilët në një formë apo në një tjetër, mund të jenë objekt i marrëveshjes. 

Këtyre qytetarëve u lind e drejta për përfitime nga skema e sigurimeve shoqërore në një periudhë të dytë, kur ata të kenë mbushur moshën për pension. Sipas         ligjit nr.7703, datë 11.5.1993, “Për sigurimet shoqërore në Republikën e Shqipërisë”, të ndryshuar”, e drejta për pension pleqërie lind për burrat në moshën 65 vjeç dhe për gratë në moshën 60 vjeç. Të gjithë këta persona do të përfitonin nga skema e sigurimeve shoqërore shqiptare nëse do të kishin 15 e më shumë vite pune të siguruara. 
Qytetarët shqiptarë që janë në Belgjikë dhe kanë më pak se 15 vite pune të siguruara nuk do të jenë në të ardhmen subjekt i kësaj marrëveshjeje, por, duke pasur parasysh që ata janë relativisht të rinj dhe duan të paktën 10 vjet për të dalë në pension, efektet financiare do të fillojnë pas një periudhe mesatarisht                10-vjeçare. Me një llogaritje të përafërt, shpenzimet që do të mbulojë Instituti i Sigurimeve Shoqërore, për sigurimet shoqërore, do të jenë rreth 17 milionë e 200 mijë lekë të reja. Kostot administrative do të jenë të pallogaritshme.
Autoritet kompetent për zbatimin e kësaj marrëveshjeje është Ministria e Mirëqenies Sociale dhe Rinisë.
Në zbatim të nenit 121 të Kushtetutës, ky projektligj i paraqitet Kuvendit për ratifikim.

